## La Generalitat i l’Ajuntament de Torrent reforcen el servici gratuït de bus llançadora per a acudir al Germanor Fest fins a la matinada

*** El dissabte 22 els autobusos substitutoris tindran reforços entre Safranar i Torrent fins a les 23 hores, i a partir d’eixa hora des de la parada de l’EMT al carrer Sant Vicent
* La llançadora Torrent-Picanya-Paiporta i les línies regulars de Metrobús 106 i 170 també ajudaran a realitzar els desplaçaments
* Es tracta d’una iniciativa solidària per a recuperar les Falles en els pobles afectats per les inundacions a través de la música, la pólvora i l’esmorzar**

Ferrocarrils de la Generalitat Valenciana (FGV) ha programat una sèrie de reforços dels autobusos substitutoris de Metrovalencia en col·laboració amb l’Ajuntament de Torrent per a millorar els enllaços del municipi amb València i altres poblacions el dissabte 22 de març.

D’esta manera, amb l’augment de busos llançadora gratuïts, es facilita la mobilitat per a totes les persones que vullguen acudir al Germanor Fest, la iniciativa solidària per a recuperar les Falles en els pobles afectats per les inundacions a través de la música, la pólvora i l’esmorzar que se celebrarà en el Parc Central de la localitat de l’Horta Sud.

El servici d’autobusos substitutoris a les línies de metro sense servici a conseqüència de les destrosses patides en la xarxa de Metrovalencia a causa de les inundacions farà desplaçaments entre les estacions de Safranar i Torrent Avinguda cada 10 minuts entre les 6 i les 15 hores, que passaran a ser cada 7 minuts entre les 15 i les 23 hores.

A partir de les 23:10 hores, les eixides es realitzaran cada 20 minuts amb destinació València, carrer Sant Vicent, en la parada de l’EMT, perquè no hi ha prolongació de servici de metro a la nit. L’últim servici es realitzarà a les 3 hores.

A més, les línies regulars dels autobusos interurbans de Metrobús 106 i 170 també facilitaran els desplaçaments entre les ciutats de València i Torrent. D’altra banda, la ruta Torrent-Paiporta-Picanya prolongarà el seu servici habitual dels dissabtes fins a les 3 hores de la matinada.

Tots els usuaris que vullguen ampliar la informació d’horaris i freqüències d’este servici poden telefonar al 900 46 10 46 d’Atenció al Client de Metrovalencia. Esta informació també està disponible en la pàgina [web de Metrovalencia](http://www.metrovalencia.es/), en [@metrovalencia](https://x.com/metrovalencia), en [facebook/metrovalencia.fgv](https://www.facebook.com/metrovalencia.fgv) i en l’*app* oficial de Metrovalencia.

**Germanor Fest**

En la matinal del festival solidari Germanor Fest, de 9 a 16:30 hores i amb entrada lliure, es prepararan esmorzars, *food truck*s, mercat artesanal, concerts, *DJs* i monòlegs a càrrec d’Óscar Tramoyeres.

A la vesprada, de 17 a 2:30 hores i ja amb entrada, s’oferiran els concerts, en els quals actuaran La Casa Azul, La Fúmiga, Varry Brava, La Habitación Roja, The Sepionets, Miss Deep’In, Criss Cross DJ, Sisterlau DJ, Pablo Cebrián DJ i un tribut a Nino Bravo.

Fecha: 20/03/2025